Райна Кабаиванска в България за премиерата на „Трубадур“ - Новини - Нов български университет
Начало	Новини	Райна Кабаиванска в България за премиерата на „Трубадур“
18.02.2019 14:12 сподели
Райна Кабаиванска в България за премиерата на „Трубадур“
Райна Кабаиванска ще пристигне в България, за да бъде със свои ученици от майсторските класове, организирани от Нов български университет, при участието им в премиерата на „Трубадур“ от Джузепе Верди в Софийската опера и балет на 24.02. от 16 ч.
„Трубадур“ има своето високо място в изключителната певческа кариера на Райна Кабаиванска. Сюблимен е спектакълът от 1-ви май 1978 във Виенската опера с участието и на Пласидо Доминго, Фиоренца Косото, Пиеро Капучили, Хосе Ван Дам. Диригент е Херберт фон Караян. През 1986 г. Австрийската телевизия излъчва запис и великият Маестро изпраща писмо на Кабаиванска: „ Скъпа Райна, австрийската телевизия излъчи снощи нашия „Трубадур“ от Виенската опера. Много съм развълнуван и щастлив от артистичната му стойност и съм очарован, както в деня на спектакъла. Твоята интерпретация, както от вокална гледна точка, така и от драматична, ще остане винаги модел за артистичен перфекционизъм. Хубаво е да признаем, че истинската сила на действията и на режисурата в операта е в тяхната простота. Прегръщам те с цялото си сърце, твой Хереберт фон Караян.“
Следващият гост от Школата Кабаиванска на сцената на Софийската опера и балет ще бъде корейското сопрано Витория Йео. От 2016 тя е сoлист на оперните театри във Венеция, Генуа, Парма, Рим,Флоренция и др. През 2015 („Ернани“) и 2017 („Аида“) участва в оперния фестивал в Залцбург под диригентството на Рикардо Мути. През 2018 дебютира на Арена ди Верона като Лиу в „Турандот“. На 25-и април 2019 в София Йео ще изпълни сопрановата партия в Реквием от Джузепе Верди.